[{"text_idx": "#000000", "text": "Komuna foto antau\u0306 la katedralo de Pe\u0301cs."}, {"text_idx": "#000001", "text": "La 65a Kongreso de la Internacia Katolika Unuig\u0302o Esperantista (IKUE) arigis sepdekon da partoprenantoj inter la 14a kaj 21a de julio en Pe\u0301cs."}, {"text_idx": "#000002", "text": "La inau\u0306guro okazis en la s\u0302tona muzeo apud la katedralo kun c\u0302eesto de la episkopo de Pe\u0301cs, d-ro Gyo\u0308rgy Udvardy, kiu diris, interalie: \u201cEstas g\u0302oje vidi, ke la partoprenantoj de la kongreso estas kune lau\u0306 tiu nova maniero de frateco kaj unueco, ke ili ekkonas unu la alian kiam ili okupig\u0302as pri la nova komuna lingvo, formas kulturon pere de la lingvo Esperanto. Pere de tia lingvo kiu disponas pri la adekvata aprobo de la oficejoj de la Sankta Seg\u0302o por la ric\u0302igo de niaj kristanaj kredo kaj kulturo\u201d.\nLige al la kongresa temo \u201cMi kredas je unu Dio\u201d, la kongresanoj havis eblecon au\u0306di tri altnivelajn prelegojn de lokaj fakuloj, ankau\u0306 la prelegon de la episkopo \u201cNaturo de la kredo \u2013 kredo kiel donaco\u201d. Ilin al Esperanto tradukis sac. Attila Sze\u0301p, la episkopa kanceliero."}, {"text_idx": "#000003", "text": "Al la temo de la kongreso kontribuis ankau\u0306 kongresanoj. Carlo Sarandrea, la sekretario de IKUE kaj redaktoro de Espero Katolika kaj de la Esperantoelsendoj de la Radio Vatikana prezentis la Apostolan leteron \u201cPorta Fidei\u201d per kiu Benedikto la 16a anoncas la Jaron de la Kredo. \u201cUnu Dio, unu Eklezio: multaj kredoj \u2013 unu homaro\u201d estis la temo de la prelego de Stefan Lepping. Pri la unua volumo de la libro de Benedikto la 16a Jesuo de Nazaret parolis Gottfried Noske. \u201cKredo kaj racio\u201d bazita je la encikliko de Johano Pau\u0306lo la 2a Fides et ratio estis la prelego de Agota Kirschne. \u201cSankta Mau\u0306ro episkopo de Pe\u0301cs, benediktana abato de Pannonhalma\u201d kaj \u201cPau\u0306lanoj: la ununura hungara vira ordeno\u201d estis du prelegoj de sac. Attila Sze\u0301p. La lumbildprezenton \u201cLumo fine de la mondo\u201d pri la Jakoba vojo tra Lourdes, Fa\u0301tima kaj Montserrat al Santiago de Compostela, kiun ili mem faris, prezentis Rita Ro\u0308ssler-Buckel kaj Franz-Georg Ro\u0308ssler."}, {"text_idx": "#000005", "text": "La kongresa programo disvolvig\u0302is en la Cisterciana gimnazio Ludoviko la Granda sur la c\u0302efa placo de Pe\u0301cs kaj parto de la prelegoj en la konferenca salono de la Episkopa palaco. La mesoj okazis en la katedralo kaj la preg\u0302ejo-moskeo vidalvide al la gimnazio."}, {"text_idx": "#000006", "text": "La celo de la tuttaga pilgrimo estis la plej granda hungara Maria pilgrimejo Ma\u0301riagyu\u030bd. Tiutage oni vizitis ankau\u0306 Siklo\u0301s kaj Villa\u0301ny. Alia duontaga pilgrimo direktig\u0302is al Ba\u0301tasze\u0301k kaj Szeksza\u0301rd."}, {"text_idx": "#000007", "text": "Post la meso en Szeksza\u0301rd, malantau\u0306 la preg\u0302ejo kaj proksime al la domo de la familio Kirsch, oni inau\u0306guris la tabulon omag\u0302e al diakono Johano Kirsch (1961\u20132012) apud du tabuloj: pri la unua hungara esperantisto Ga\u0301bor Ba\u0301lint, kaj pri Pa\u0301l Lengyel \u2013 la unua esperantisto en Szeksza\u0301rd. C\u0302i-maniere oni omag\u0302is la 125 jarojn de Esperanto kaj 100 jarojn de la unua IKUE-kongreso en Budapes\u0302to. La tabulon malkovris sac. Lajos Kobor kaj Zso\u0301fia Kirsch, filino de Johano Kirsch. La florkronon metis la vicprezidantoj de IKUE Marija Belos\u030cevic\u0301 kaj Miloslav S\u030cva\u0301c\u030cek. Tiu tago havis ankau\u0306 tre kortus\u0302an finon per preg\u0302o c\u0302e la tombo de Johano.\nLa Asembleo de IKUE krom diskuto de la pasinta agado, diskutis pri la venontjara kongreso, kiu okazos en la regiono de Trento (Italio). Probable g\u0302i estos ekumena, kune kun KELI."}, {"text_idx": "#000008", "text": "La kongreso havis apartan filatelaj\u0302on \u2013 pos\u0302tmarkoj kun la motivoj de la gastiganta urbo kaj aldone simbolo de la kongreso kaj portreto de Johano Kirsch. Krom la spirita ric\u0302igo al la kongresanoj restis belaj rememoroj, kaj al la movado unu plia ZEO!"}]